text: Sønderborg Bibliotek hjælper de mindste i trafikken 
  23 august 2016 kl. 10.32
  I forbindelse med en cykelkampagne i Sønderborg, udlåner Sønderborg Bibliotek nu en kuffert til børn, der skal lære dem om at færdes sikkert i trafikken. 
  Der er fuld gang i cykelkampagnen ProjectZero, der skal gøre Sønderborg mere grøn og CO2-neutral. I den forbindelse hjælper Sønderborg Bibliotek de mindste med at færdes i trafikken i form af en cykel-kuffert. Det skriver biblioteket i en pressemeddelse.
  Kufferten tilbyder de nye cyklister og deres forældre en kuffert fuld af trafikspil, cykelhistorier og meget mere til hjemlån. Ideen er at give forældre inspiration til at lære deres børn at cykle og ikke mindst cykle sikkert i trafikken.
  – Det er vigtigt at lære at cykle, og vi vil gerne hjælpe både børn og forældre på vej til at gøre det sjovt og nemt at lære, siger bibliotekar Linda Pallesen
  Linda Pallesen har selv været med til at udarbejde kufferterne med højtlæsningsbøger, Pixeline spil, vendespil med trafikskilte og informationsmateriale.
  Der er ialt fire cykelkufferter til hjemlån på Sønderborgs biblioteker.
  